อีลอน มัสก์เปิดตัวรถ Tesla รุ่นใหม่ Cybertruck
อีลอน มัสก์เปิดตัวรถ Tesla รุ่นใหม่ Cybertruck
22 พ.ย. 2562

อีลอน มัสก์เปิดตัวรถ Tesla รุ่นใหม่ Cybertruck /โดย ลงทุนแมน
“ใช้สอยได้ดีกว่ารถบรรทุก แต่ประสิทธิภาพสูงกว่ารถสปอร์ต”
นี่คือคำนิยามของ รถ Tesla รุ่นใหม่ชื่อ Cybertruck
ที่เปิดตัวโดย อีลอน มัสก์ เมื่อไม่กี่ชั่วโมงที่ผ่านมา
จากภาพที่ใครเห็นแล้วก็ต้องสะดุดตา เหมือนรถดีไซน์ล้ำๆ ที่เราเคยเห็นในเกมหรือภาพยนตร์ กำลังถูกสร้างขึ้นมาให้เป็นจริง
Cybertruck ถ้าแปลตรงตัวเป็นภาษาไทย ก็จะแปลว่า รถบรรทุกยุคไซเบอร์
แล้วรายละเอียดรถบรรทุกไซเบอร์มีอะไรบ้าง
ลงทุนแมนจะมาสรุปให้ฟัง
-โครงรถ
โครงรถถูกสร้างขึ้นเพื่อความทนทาน และ ปกป้องผู้โดยสารขั้นสูงสุด
ซึ่งส่วนประกอบทุกชิ้นได้รับการออกแบบเสริมความแข็งแกร่ง และ ความทนทานที่เหนือกว่ารถทั่วไป ตั้งแต่โครงเหล็กสเตนเลส ไปจนถึงกระจกหุ้มเกราะ
-เหล็กกล้าไรสนิมแข็งแกร่ง 30 เท่า
วัสดุที่ใช้สร้าง Cybertruck ก็คือ สเตนเลสรีดเย็น ซึ่งมีความแข็งแกร่ง 30 เท่า มีคุณสมบัติกันรอย ทนทานต่อการบุบ และ การกัดกร่อนในระยะยาว
-กระจกหุ้มเกราะ
สร้างจากกระจกทนทานพิเศษและโพลิเมอร์หลายชั้น ทำให้สามารถดูดซับและเปลี่ยนทิศทางของแรงโจมตี เพื่อเพิ่มความทนทานและลดความเสียหายที่อาจเกิดขึ้น
-การใช้งานอเนกประสงค์
สามารถรับน้ำหนักได้สูงถึง 3,500 ปอนด์ หรือประมาณ 1.6 ตัน และมาพร้อมกับระบบช่วงล่างที่เป็นถุงลม Air Suspension ที่สามารถปรับระดับได้ และมีพื้นที่กว้างขวางสำหรับบรรทุกของและเครื่องมือ โดยมีฝาครอบที่ล็อกได้
-ความแข็งแกร่ง
มีความสามารถในการดึงสูง และสามารถลากจูงสัมภาระที่มีน้ำหนักมากกว่า 14,000 ปอนด์ หรือ 6.4 ตันได้
ดังนั้น ไม่ว่าจะอยู่ในสถานการณ์ไหน Cybertruck ก็สามารถรับมือได้อย่างง่ายดาย
-การออกแบบภายใน
มี 6 ที่นั่ง และพื้นที่เก็บของเพิ่มใต้เบาะแถวที่ 2 ทั้งหมดนี้มาพร้อมกับหน้าจอสัมผัสใหญ่ 17 นิ้ว
-สมรรถนะ
Cybertruck มีครบทั้งความแข็งแกร่ง ความเร็ว และการใช้งานอเนกประสงค์
ระบบขับเคลื่อนที่ทรงพลัง รวมถึงมีจุดศูนย์ถ่วงต่ำ
โดย Cybertruck มีทั้งหมด 3 รุ่น
รุ่น Single Motor RWD ราคา 39,900 ดอลลาร์สหรัฐ หรือ 1.2 ล้านบาท
สามารถเร่งความเร็วจาก 0-97 กม.ต่อชั่วโมง โดยใช้เวลา 6.5 วินาที
วิ่งได้ 402 กม.
รุ่น Dual Motor AWD ราคา 49,900 ดอลลาร์สหรัฐ หรือ 1.5 ล้านบาท
สามารถเร่งความเร็วจาก 0-97 กม.ต่อชั่วโมง โดยใช้เวลา 4.5 วินาที
วิ่งได้ 483 กม.
รุ่น TRI Motor AWD ราคา 69,900 ดอลลาร์สหรัฐ หรือ 2.1 ล้านบาท
สามารถเร่งความเร็วจาก 0-97 กม.ต่อชั่วโมง โดยใช้เวลา 2.9 วินาที
วิ่งได้ 805 กม.
และที่สำคัญ ทั้งหมดที่กล่าวมานี้ เป็นรถที่ใช้พลังงานไฟฟ้า โดยที่ไม่ต้องเติมน้ำมันสักหยดเดียว..
และหากอยากเพิ่มระบบขับเคลื่อนด้วยตัวเอง ก็สามารถเพิ่มออปชันเสริมโดยจ่ายเพิ่ม 7,000 ดอลลาร์สหรัฐ หรือประมาณ 2 แสนบาท
Cybertruck เปิดให้จองวันนี้เพียง 100 ดอลลาร์สหรัฐ สามารถคืนเงินได้เต็มจำนวน โดยการผลิตจะเริ่มในปลายปี 2021 และ รุ่น Tri Motor AWD จะเริ่มผลิตในปลายปี 2022
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
Reference